പൈപ്പില്നിന്നും ലഭിക്കുന്ന കുടിവെള്ളം മലിനമെന്ന് പരാതി മുതുകുളം: പൈപ്പില്നിന്നും ലഭിക്കുന്ന കുടിവെള്ളം മലിനമെന്ന് പരാതി. ആറാട്ടുപുഴ ഗ്രാമപഞ്ചായത്തിലെ 13, 14, 15, 16 വാര്ഡുകളിലാണ് പ്രധാനമായും മലിനമായ ജലം ലഭിക്കുന്നത്.പൈപ്പില്നിന്നും ലഭിക്കുന്നത് ചെളി കലങ്ങിയ വെളളം എന്നതാണ് ജനങ്ങളുടെ പരാതി. കഴിഞ്ഞ രണ്ടു മാസത്തിലേറെയായി മിക്ക ദിവസങ്ങളിലും കലങ്ങിയ വെള്ളമാണ് പൈപ്പിലൂടെ ലഭിക്കുന്നത്. ആറാട്ടുപുഴ കുടുംബാരോഗ്യ കേന്ദ്രത്തിന്റെ വളപ്പിലെ കുഴല് കിണറില്നിന്നും പമ്ബ് ചെയ്യുന്ന വെള്ളമാണ് ഉപയോഗയോഗ്യമല്ലാതെ ലഭിക്കുന്നത്. വാട്ടര് അതോറിറ്റി അധികൃതര് നടത്തിയ പരിശോധനയില് മോട്ടോറിന്റെ ഫില്റ്റര് തകരാറിലായതായി കണ്ടെത്തി. 10 എച്ച്.പി.യുടെ മോട്ടോറാണ് ഇവിടെ സ്ഥാപിച്ചിട്ടുള്ളത്. ഈ മോട്ടോറിന്റെ ശക്തിക്കനുസരിച്ച് വെള്ളം ലഭിക്കാത്ത ഘട്ടത്തില് മണ്ണും ചെളിയും കയറുന്നതാണെന്നാണ് ഫില്റ്റര് കേടാകാന് കാരണമെന്നാണ് വാട്ടര് അതോറിറ്റി അധികൃതരുടെ വിശദീകരണം. മോട്ടോര് മാറ്റി വെച്ചാലും പ്രശ്നം നിലനില് ക്കാനാണ് സാധ്യത. പുതിയ കുഴല്ക്കിണര് സ്ഥാപിക്കുന്നത് മാത്രമാണ് പരിഹാരമെന്ന് അധികൃതര് പറയുന്നു. എ.കെ.ജി.നഗറില് സ്ഥാപിച്ചിട്ടുള്ള കുഴല്കിണര് പ്രവര്ത്തനസജ്ജമാക്കി പ്രശ്നത്തിന് പരിഹാരം കാണാനുള്ള ശ്രമത്തിലാണെന്ന് ബന്ധപ്പെട്ട അധികാരികള് പറഞ്ഞു. കുടിവെള്ളം മലിനമായതോടെ പൈപ്പ് ജലത്തെ മാത്രം ആശ്രയിക്കുന്ന പ്രദേശവാസികള് ഇതുമൂലം കടുത്ത ദുരിതത്തിലായിരിക്കുകയാണ്. കഴുകിയാല് നിറംതന്നെ മാറിപ്പോകുന്നതിനാല് തുണി കഴുകാന് പോലും വെള്ളം ഉപയോഗിക്കാന് കഴിയാത്ത അവസ്ഥയാണുള്ളത്. വില കൊടുത്ത് വെള്ളം വാങ്ങിയാണ് കാര്യങ്ങള് നടത്തുന്നത്. അതിന് കഴിയാത്തവര് പല ആവശ്യങ്ങള്ക്കും ഈ ജലം തന്നെ ഉപയോഗിക്കുന്നു. പ്രശ്നപരിഹാരം വേഗത്തില് വേണമെന്നാണ് നാട്ടുകാരുടെ ആവശ്യം. ഇതു സംബന്ധിച്ച് നാട്ടുകാര് കലക്ടര്ക്ക് പരാതി നല്കി.